**STATISTIKANÕUKOGU KOOSOLEKU PROTOKOLL**

|  |  |
| --- | --- |
| Tallinn | 25.05.2018 nr 1 sn |

Algus kell 10.30, lõpp kell 12.05

Juhatas: Tõnu Kollo

Protokollis: Sandra Selge

Võtsid osa: Kaasik Ülo, Lee Urmet, Lepik Ilmar, Mandel Kätlin, Mägi Mart, Ojangu Liisa, Puur Allan, Sinisaar Hede, Udras Marko

Puudusid: Taavi Kand, Hannes Pahapill, Margus Sarapuu

**Kutsutud:**

Tervise Arengu Instituudi tervisestatistika osakonna juhataja Natalja Eigo

Eesti Panga statistikaosakonna juhataja Jaanus Kroon

Statistikaameti peadirektori asetäitja Tuulikki Sillajõe

Statistikaameti finantsosakonna analüütik Reet Romanov

Statistikaameti juhtivspetsialist Olga Albrecht

Statistikaameti juhtivanalüütik Kaja Sõstra

**Päevakord:**

1. **Statistikaameti 2019.–2023. aasta statistikatööde loetelu projekti teine ülevaatus**
2. **Ülevaade riikliku statistika seaduse (RStS) muutmisettepanekute menetlemisest**
3. **Võtmenäitajate kvaliteedinäitajad**
4. **Albert Pulleritsu nimelise noore statistiku preemia konkursi hindamiskomisjoni statistikanõukogu esindaja valimine**

**Otsustati:**

**Kinnitada päevakord.**

1. **Statistikaameti 2019.–2023. aasta statistikatööde loetelu projekti teine ülevaatus**

Reet Romanov andis ülevaate Statistikaameti 2019.-2023. aasta statistikatööde loetelu projektist **(lisa 1-4).**

Muudatused statistikatööde maksumustes on põhjustatud hinnastamismudeli muutusest. 2017. aastal tegi rahvusvaheline konsultatsiooniettevõte Price Waterhouse Coopers Statistikaametis efektiivsuse suurendamise analüüsi. Projekti eesmärk oli hinnata Statistikaameti tööprotsesside ja juhtimissüsteemi efektiivsust, saada ettepanekuid nii ameti tööde, tegevuste kui ka juhtimissüsteemi efektiivsuse parendamiseks. Projekt teostati Rahandusministeeriumi ja Statistikaameti tellimusel. Üks analüüsi käigus välja toodud tähelepanekuid oli seotud sellega, et Statistikaamet ei hinnastanud statistikatöid täisomahinna alusel, st maksumus ei sisaldanud RKAS üürikulu. Alates 2019. aastast on hinnastamismudelit korrigeeritud ja muudetud tekkepõhiseks, sh on tööde hindadele lisatud RKAS üürikulud ja kulum.

2019. aastaks on planeeritud 147 statistikatööd, riigieelarvest lisataotlusega neli. Lisataotlusega seotud statistikatööd on: „EL sotsiaalstatistika ajakohastamine“; „Palgaerinevuste parem kättesaadavus“; „Operatiivse andmekaeve teostamine“, sh „Riikliku juhtimislaua väljaarendamine“.

Peamise avaliku huvi esindajatest kõige rohkem teeb Statistikaamet järgmisel aastal statistikatöid Majandus- ja kommunikatsiooniministeeriumi jaoks, s.o 40% statistikatöödest. Järgneb Sotsiaalministeerium ning väiksema osakaaluga Maaeluministeerium, Kultuuriministeerium ja Rahandusministeerium.

**Arutelu ja ettepanekud:**

Ettepanek: lisada 2019.-2021. aasta statistikatööde loetelu projekti rida ’Sisserännanute ja väljarännanute arv, eestlased’.

Seletuskirjas peaks palgaerinevuste statistikatöö kohta käivat sõnastust korrigeerima, kuna aruandlus 3.0 arvestab samuti palgaandmeid ja töötamise registri andmeid. Kas neid oleks võimalik ühildada nii, et tekiks ühtne hinnang palgalõhele?

Ettepanek: lisada statistikatööde loetelu seletuskirja selgitus, miks veekasutuse ja metsavarude statistikatööd ära jäävad.

Ettepanek: muuta statistikatöö 22304 „Teenuste väliskaubandus“ nimetus „Äriteenuste väliskaubanduseks“.

Ettepanek võtta projekti Aruandlus 3.0 arutlus kavasse nõukogu septembri koosolekul, mitte juunis nagu tööplaan ette näeb.

**Otsustati:**

* 1. Võtta ettekanne teadmiseks.
  2. Käsitleda projekti Aruandlus 3.0 statistikanõukogu sügisesel koosolekul.

1. **Ülevaade riikliku statistika seaduse (RStS) muutmisettepanekute menetlemisest**

Mart Mägi tegi ettekande riikliku statistika seaduse (RStS) muutmisettepanekute menetlemisest **(lisa 5)**.

Eesmärk on jõuda olukorrani, et andmed mida me saame registritest oleksid kvaliteetsed ning, et need poleks ainult riikliku statistika tegemiseks. Riikliku statistika programmi kõrval peaksime suutma kiiresti täita ka andmekaeve ja väiksemate mõjuanalüüside ülesandeid.

Oleme jõudnud järeldusele, et rahvusvahelisel tasandil on riiklik statistika väga selgete kvaliteedi- ja usaldusnormidega toodetav informatsioon. Peame suutma eraldada õigusruumis riikliku statistikat ja andmejagamise teenust. Riigi erinevatest registritest andmete saamisel, peame neid eesmärgipõhiselt seostama ja vajadusel edastama agregeeritud või anonümiseeritud kujul.

On jõutud järelduseni, et Riikliku statistika seaduse nimetus võiks muutuda Andmehalduse ja riikliku statistika seaduseks, kus üks osa reguleerib riikliku statistika tootmist ning teine andmehaldust.

Tänasel päeval tegeldakse seaduse eelnõu väljatöötamiskavatsusega. Avaandmete käsitlemine on seotud üksikandmete kaitsega – millised andmed riigis saavad olla avaandmed, kuidas kaitsta isikut ja tema üksikandmeid.

Tuleb lahendada küsimus - milline üksus annab andmete kvaliteedi kohta tagasisidet ning määrab kvaliteedinõuded.

Juuni keskpaik on eeldatav RStS väljatöötamiskavatsuse valmimise tähtaeg. Andmehalduse töörühm teeb oma tööd juunist septembri keskpaigani.

Seaduse muudatused peaksid saama valmis septembri lõpuks ning seaduse lugemised jäävad aasta viimasesse kvartalisse.

Töö tulemusena võib jõuda ka olukorrani, et riiklikku statistikaseadust pole vaja muuta, sest soovitud olukorrani saab jõuda ka madalamate õigusnormidega.

**Arutelu ja ettepanekud**

Praegu on arutlusel, kas moodustatakse eraldi õigusnõuete alane ja sisuline töörühm või arutatakse seda ühes töörühmas.

Aluseks võetakse 2016. aastal esitatud muudatusettepanekud. Lisaks käsitleb nii väljatöötamiskavatsus kui ka töörühm võimalikke täiendavaid muudatusettepanekuid. Enne kooskõlastusringi ministeeriumitelt uut sisendit küsima ei hakata.

Seoses isikuandmete kaitse seaduse muudatusega peame olema valmis vastama, kui küsitakse, milliseid andmeid meil inimese kohta on. Statistikaameti andmeladu on ehitatud statistikatööde põhiselt ning ühe isiku kohta andmete koondamiseks peame tegema päringu kõikidest alamladudest.

**Otsustati:** Võtta ettekanne teadmiseks.

1. **Statistika võtmenäitajate kvaliteedinäitajad**

Tuulikki Sillajõe tegi ettekande statistika võtmenäitajate kvaliteedinäitajatest **(lisa 6-7)**.

EL määruse 223/2009 art 12 ning RStS §7 kohaselt on statistika kvaliteedikriteeriumid asjakohasus, täpsus, ajakohasus, õigeaegsus, kättesaadavus ja selgus, võrreldavus ning sidusus.

Võtmenäitajatele kvaliteedinäitajate määramise eesmärk on täita statistikatarbijate ootusi, juhtida tähelepanu võtmenäitajate kvaliteedile ja organisatsioonisiseselt kvaliteeti paremini juhtida.

Võtmenäitajate valiku aluseks on Rahvusvahelise Valuutafondi andmete avaldamise eristandardis olevate näitajate loetelu. Et see loetelu on majanduse keskne, siis on täiendavalt lisatud sellesse muid riigi kontekstis olulisi näitajaid ja välja jäetud detailseid majandusnäitajaid. Kvaliteedinäitajate (variatsioonikordaja ja regulaarse revideerimise määr) sihttasemed on määratud lähtuvalt senisest kogemusest.. Edaspidi on kavas nendele väljundi kvaliteedinäitajatele määrata ka sihttase, millest lähtudes saab määrata ka sisendi ja protsessi kvaliteedinäitajate väärtused.

**Arutelu ja ettepanekud:**

Statistikanõukogu liikmetelt oodatakse hinnangut, kas võtmenäitajate loetelu ja neile määratud kvaliteedinäitajate sihttasemed on asjakohased. Lisaks paluti esitada hinnaindeksitele kvaliteedinäitajaid.

Eesti Pank kaasab hindamisse oma analüütikud.

**Otsustati:**

3.1 Võtta ettekanne teadmiseks

3.2 Nõukogu liikmed annavad tagasisidet võtmenäitajate ja nende kvaliteedinäitajate sihttasemete kohta hiljemalt 19.06 aadressil tuulikki.sillajoe@stat.ee.

1. **Albert Pulleritsu nimelise noore statistiku preemia konkursi hindamiskomisjoni statistikanõukogu esindaja valimine**

**Arutelu ja ettepanekud:**

Tõnu Kollo esitas kandidaadiks Urmet Lee, kes andis nõusoleku esindada statistikanõukogu hindamiskomisjonis.

**Otsustati:** Valida 2018. aastal statistikanõukogu esindajaks Albert Pulleritsu nimelise noore statistiku preemia hindamiskomisjoni Urmet Lee.

LISAD:

1. Reet Romanovi „Statistikaameti 2019-2023.aasta statistikatööde loetelu“
2. Reet Romanovi „2019. aasta Statistikaprogramm“
3. Reet Romanovi „2019-2023 Statistikatööde loetelu seletuskiri“
4. Reet Romanovi „2019 statistikatööde programmi ettepanekud nõukogult“
5. Mart Mägi esitlus „SA nõukogu VTK“
6. Tuulikki Sillajõe esitlus „Võtmenäitajate kvaliteedinäitajad“
7. Tuulikki Sillajõe tabel „Võtmenäitajate kvaliteedinäitajad“

(allkirjastatud digitaalselt)

|  |  |
| --- | --- |
| Tõnu Kollo | Sandra Selge |
| Koosoleku juhataja | Protokollija |